ბარი კეოგანი

ბარი კეოგანი (დ. 18 ოქტომბერი, 1992) — ირლანდიელი მსახიობი. ბარის ჯილდოებს შორისაა BAFTA-ს ჯილდო, ასევე ნომინირებული იყო ოსკარისა და  ოქროს გლობუსის ორ ჯილდოზე. 2020 წელს, გამოცემა The Irish Times-ის ირლანდიის ყველა დროის უდიდესი კინომსახიობების სიაში კეოგანმა 27-ე ადგილი დაიკავა.

კეოგანმა სამსახიობო კარიერა 2011 წელს დაიწყო, აღიარება კი 2017 წელს მოიპოვა კრისტოფერ ნოლანის „დიუნკერკი“ და იორგოს ლანთიმოსის „წმინდა ირმის მკვლელობა“ ფილმში  შესრულებული როლებით. მაღალი შეფასებები დაიმსახურა ირლანდიურ კრიმინალურ ფილმში „ნარკომოვაჭრე“ (2019) და ფენტეზის ჟანრის ფილმში „მწვანე რაინდი“ (2021). მსახიობმა გადაინაცვლა დიდბიუჯეტიან კინოშიც  Marvel-ის კინოსამყაროს ფილმში „მარადიულნი“ (2021) დრუიგის როლით. 2022 წელს ითამაშა მარტინ მაკდონას ფილმში „ინიშერინის სულები“, რისთვისაც მოიპოვა BAFTA-ს ჯილდო მეორეხარისხოვანი როლის საუკეთესო შესრულებისთვის და ნომინირებული იყო ოქროს გლობუსსა და ოსკარზე. შემდგომში კეოგანმა მთავარი როლი შეასრულა ფსიქოლოგიურ დრამაში „სოლტბერნი“ (2023),რისთვისაც კეოგანმა მიიღო ნომინაცია ოქროს გლობუსისა და BAFTA-ს ჯილდოებზე საუკეთესო მსახიობი კაცისთვის.

კეოგნს მონაწილეობა აქვს მიღებული სატელევიზიო პროექტებშიც, მათ შორის: RTÉ-ს დრამაში „სიყვარული/სიძულვილი“ (2013), HBO-ს მინისერიალში „ჩერნობილი“ (2019), Netflix-ის სერიალის „ტოპ ბიჭი“ (2023) ფინალურ სეზონსა და Apple TV+-ის მინისერიალში „ჰაერის ოსტატები“ (2024). ბარი კეოგანი არის Dior-ისა და Barretstown-ის ბრენდ-ამბასადორი.

ადრეული ცხოვრება
კეოგანი დაიბადა 1992 წლის 18 ოქტომბერს და გაიზარდა სამერჰილში, დუბლინში (ირლანდია). დედამისი ნარკოდამოკიდებულებას ებრძოდა და გარდაიცვალა, როდესაც ბარი 12 წლის იყო. ბარიმ და მისმა ძმამ, ერიკმა, შვიდი წელი მინდობით აღზრდაში (სააღმზრდელო დაწესებულებებში) გაატარეს და სულ 13 სხვადასხვა ოჯახში მოუწიათ ცხოვრება, სანამ ძმების აღზრდას ბებია, დეიდა და უფროსი და—ჯემა გადაიბარებდნენ.

ბავშვობაში კეოგანი დუბლინის ჩრდილოეთ რიჩმონდის ქუჩაზე მდებარე ო’კონელის სკოლაში, სკოლის სპექტაკლებში თამაშობდა, თუმცა „ცუდი ყოფაქცევის“ გამო იქიდან დაითხოვეს. ფილმში „არხებს შორის“ მონაწილეობის შემდეგ, კეოგანმა სამსახიობო ხელოვნება „The Factory“-ში (ამჟამად Bow Street Academy) — დუბლინის ადგილობრივ დრამატულ სკოლაში შეისწავლა.<ref name=IIapr/
 ბარი იხსენებს, რომ იმ პერიოდში „2.20 ევროც კი არ ჰქონდა, რათა „The Factory“-მდე ავტობუსით მისულიყო“.

კარიერა
2011–2018: ადრეული როლები
კეოგანმა სამსახიობო კარიერა 2011 წელს დაიწყო, როდესაც შერიფ სტრიტზე მდებარე მაღაზიის ვიტრინაში კრიმინალური ფილმის, „არხებს შორის“, ქასთინგის შესახებ განცხადება ნახა. კეოგანმა ფილმში, რომელიც 2011 წელს გამოვიდა, აიდოს როლი შეასრულა. 18 წლის ასაკში  გამოჩნდა ირლანდიურ საპნის ოპერაში „სამართლიანი ქალაქი“. 2013 წელს კეოგანმა ითამაშა უეინის როლი სერიალში „სიყვარული/სიძულვილი“. ამ როლმა ირლანდიაში აღიარება მოუტანა, რის შემდეგაც მონაწილეობა მიიღო ფილმებში: „'71“ (2014), „ძუძუმწოვარი“ და „მოვალეები“ (2016).

2017 წელს კეოგანი ორ ფილმში გამოჩნდა. შეასრულა ჯორჯ მილსის როლი „დიუნკერკში“, ხოლო ფილმში „წმინდა ირმის მკვლელობა“ განასახიერა მარტინ ლენგი, სადაც პარტნიორობას კოლინ ფარელსა და ნიკოლ კიდმანს უწევდა. „წმინდა ირმის მკვლელობაში“ შესრულებული სამუშაოსთვის კეოგანმა ირლანდიის კინოსა და ტელევიზიის აკადემიის ჯილდო (IFTA) მოიპოვა მეორეხარისხოვანი როლის საუკეთესო შესრულებისთვის. მომდევნო წელს გამოჩნდა ფილმში „შავი '47“, სადაც განასახიერა ჰობსონი — ინგლისელი ჯარისკაცი, რომელიც ირლანდიაში „დიდი შიმშილობის“ დროს მსახურობდა. იმავე წელს ითამაშა ფილმში „ამერიკელი ცხოველები“, სადაც სპენსერ რაინჰარტის როლი მოირგო. 2018 წელს გამოცემამ The Hollywood Reporter-მა კეოგანი, ბოლო სამი წლის განმავლობაში შესრულებული სამუშაოს გამო, „მომავალ დიდ ვარსკვლავად“ დაასახელა.

2019-დღემდე: კარიერული წინსვლა
მინი|კეოგანი 2024 წელს
2019 წელს კეოგანი გამოჩნდა HBO-ს მინისერიალში „ჩერნობილი“ და გადაცემა Living With Lucy-ის ერთ-ერთ ეპიზოდში. ბარის ნამუშევარი ფილმში „ნარკომოვაჭრე“ პირველად 2019 წლის ტორონტოს საერთაშორისო კინოფესტივალზე იქნა წარდგენილი. 2020 წლის თებერვალში კეოგანმა დატოვა სერიალი Y: The Last Man-ის გადასაღები მოედანი, სადაც კეოგანი მთავარი გმირის, იორიკ ბრაუნის როლზე იყო დამტკიცებული. 2019 წელს ნომინირებული იყო BAFTA-ს ამომავალი ვარსკვლავის ჯილდოზე. 2021 წელს ითამაშა დრუიგის როლი Marvel-ის კინოსამყაროს ფილმში „მარადიულნი“ და ასევე გამოჩნდა ფილმში „მწვანე რაინდი“.

კეოგანმა მონაწილეობა მიიღო მეტ რივზის ფილმში „ბეტმენი“ (2022), სადაც  მოხსენიებულია, როგორც „უხილავი არკემის პატიმარი“ — პერსონაჟი, რომელიც მოგვიანებით ჯოკერად დადასტურდა. ფილმის გამოსვლიდან სამი კვირის შემდეგ, Warner Bros-მა გამოაქვეყნა ამოჭრილი სცენა კეოგანის ჯოკერისა და რობერტ პატინსონის ბეტმენის მონაწილეობით.მარტინ მაკდონას 2022 წლის ფილმში „ინიშერინის სულები“ შესრულებული როლისთვის კეოგანმა მიიღო ოსკარის ნომინაცია საუკეთესო მეორეხარისხოვანი როლისთვის და მოიპოვა BAFTA-ს პრემია იმავე კატეგორიაში.

2023 წელს კეოგანმა მთავარი როლი — ოლივერ ქუიკი — შეასრულა ემერალდ ფენელის ფსიქოლოგიურ თრილერში „სოლტბერნი“, სადაც ასევე მონაწილეობდნენ ჯეიკობ ელორდი, როზამუნდ პაიკი, ელისონ ოლივერი, რიჩარდ ე. გრანტი და კერი მალიგანი. კეოგანის შესრულებამ კრიტიკოსთა აღიარება დაიმსახურა და ოქროს გლობუსის ნომინაცია მოიპოვა საუკეთესო მსახიობი მამაკაცის კატეგორიაში. მომდევნო წელს გამოჩნდა ანდრეა არნოლდის ფილმში „ჩიტი“, რომლის პრემიერაც 2024 წლის კანის კინოფესტივალზე შედგა. გადატვირთული გრაფიკის გამო, ბარის მოუწია უარი ეთქვა როლზე ფილმში „გლადიატორი II“. კეოგანი დამტკიცდა რინგო სტარის როლზე რეჟისორ სემ მენდესის მიერ დაგეგმილ ოთხ ურთიერთდაკავშირებულ, თუმცა ცალკეულ ბიოგრაფიულ ფილმში ჯგუფ The Beatles-ის შესახებ. ფილმების გამოსვლა 2028 წლის აპრილშია დაგეგმილი.

პირადი ცხოვრება
კეოგანი კრივის მოყვარულია. ასევე ბარი მანჩესტერ იუნაიტედის გულშემატკივარია და მონაწილეობა მიიღო კლუბის 2024–25 წლების სეზონის ფორმის სარეკლამო კამპანიაში ბიძაშვილთან, „იუნაიტედის“ ყოფილ მოთამაშე ფრენკ სტეპლტონთან ერთად. 2022 წლის მარტში კეოგანი ბავშვთა საქველმოქმედო ორგანიზაცია Barretstown-ის ახალ ამბასადორად დასახელდა. მონაწილეობა მიიღო ორგანიზაციის ახალი „Aladina Studio“-ს გახსნაში, რომელიც ესპანური ფონდის, „Aladina Foundation“-ის მიერ იყო დაფინანსებული. 2024 წლის მარტში ბრიტანულმა მდიდრულმა მოდის სახლმა, Burberry-მ, კეოგანი ბრენდ-ამბასადორად გამოაცხადა.

2022 წლის აპრილში კეოგანი დუბლინში საზოგადოებრივ ადგილას სიმთვრალის გამო დააკავეს. მოგვიანებით ბრალის წარდგენის გარეშე გაათავისუფლეს და დაეკისრა ფულადი ჯარიმა.

2021 წლის სექტემბერში კეოგანმა ურთიერთობა დაიწყო ალისონ კიერანსთან, სტომატოლოგიურ ექთანთან და ორთოდონტ თერაპევტთან. ურთიერთობა 2023 წლის შუა პერიოდში დასრულდა.

2024 წელს კეოგანმა საჯაროდ განაცხადა თავისი ურთიერთობის შესახებ ამერიკელ მომღერალსა და მსახიობთან, საბრინა კარპენტერთან. 2024 წლის ივნისში კარპენტერთან ერთად გამოჩნდა სიმღერის „Please Please Please“ მუსიკალურ ვიდეოში, სადაც  კრიმინალი შეყვარებულის როლი ითამაშა. მოგვიანებით, 2024 წელს, წყვილის დაშორების შესახებ გავრცელებული ჭორებისა და საჯარო ვარაუდების ფონზე, კეოგანმა წაშალა Instagram-ის ანგარიში და „X“-ზე (ყოფილ Twitter-ზე) განცხადება გამოაქვეყნა: „ანგარიში გავაუქმე, რადგან აღარ შემიძლია დავუშვა, რომ ამ ყველაფერმა ყურადღება გადამატანინოს ჩემს ოჯახსა და სამუშაოზე. ისეთი შეტყობინებები მივიღე, რომელთა წაკითხვაც არცერთ ადამიანს არ უნდა მოუწიოს“. ასევე ისაუბრა იმ შევიწროებასა და მუქარის შემცველ შეტყობინებებზე, რომლებსაც ბარი და ოჯახი იღებდნენ.

სქოლიო

კატეგორია:დაბადებული 18 ოქტომბერი
კატეგორია:დაბადებული 1992
კატეგორია:ირლანდიელი მსახიობები
კატეგორია:ცოცხალი ადამიანები
კატეგორია:მსახიობები ანბანის მიხედვით